**18. A feladat a középkori magyar történelemhez kapcsolódik.** (hosszú)

**Mutassa be a források és ismeretei alapján Luxemburgi Zsigmond külpolitikáját, és**

**értékelje ennek eredményességét!** *Használja a középiskolai történelmi atlaszt!*

„Ezer francia lovag a hozzájuk csatlakozott könnyű lovasokon kívül […]

Magyarországra mentek, Zsigmond királlyal egyesültek és […] nagy hatalommal

Szerbián vonultak át. Nikápolyt körülzárták és ostromolták […]. A török […]

könnyűlovassága, hogy a helyzetet kipuhatolja, előreszáguldozott, mire a franciák,

kik az előhadat képezték, őket megverték s kard élére hányták. Erre nagyban

elbizakodtak, így szólván: »törjünk előre, mert Isten kezünkbe adta őket!« Nem

hallgattak az intők szavára, hogy várják be Zsigmondot a magyarok, németek s

szerbek seregével.” *(József há-Kóhen korabeli leírása a nikápolyi csatáról)*

„Ezenfelül felségünk mondott főpapjainkkal, báróinkkal és országlakóinkkal

elhatározta és megállapította, hogy az országszerte hirdetett közönséges hadjárat

alkalmával, az egyes bárók, előkelők és birtokos nemesek maguk személyesen

megjelenvén, az ország mindenik közönséges hadjáratára uradalmaik

mennyiségéhez képest állítsanak katonákat: tudniillik minden harminchárom

jobbágy után […] egy tegzes lovast; száz után pedig hármat, és így következetesen

akárhány jobbágyuk van, minden további száz után három-három tegzes lovast,

akiknek tudniillik legalábbis íjaik, tegzeik, kardjaik és csákányaik vannak, s akik a

harcra képesek és alkalmasak.” *(Zsigmond 1435. évi első dekrétumából)*

„Zsigmond király pedig, azért is, mert ráruházott királyi tisztségénél fogva is köteles

volt megvédelmezni a katolikus vallást, de elsősorban azért, mivel a husziták nagy

haddá tömörülve pusztították az ő szülőföldjét, és tűzzel-vassal kegyetlenül

harcoltak a szektájukhoz nem tartozók ellen […], egyetemes zsinati határozattal

óhajtotta elfojtani a vészt, és összehívatta a keresztény vallás híres egyetemes

zsinatát, a konstanzit. A zsinaton az említett Husz Jánost és tanítványát, Jeromost, az

eretnekség fejeit, tanaikkal együtt bűnösnek találták, és tűzhalállal

megsemmisítették.” *(Thuróczy János krónikájából, 1487)*

„A legsürgetőbb teendő természetesen az 1378 óta tartó nagy egyházszakadás

megszüntetése volt. Amíg ez fennállt, […] szóba sem jöhetett egy újabb törökellenes

nemzetközi összefogás megszervezése. Ekkoriban már Európa-szerte általános volt a

meggyőződés, hogy a szkizmán egyedül az egész nyugati egyház egyetemes zsinata

lehet úrrá, ez is csak abban az esetben, ha döntéseit a fejedelmek is magukévá teszik.

A más-más pápát tisztelő nemzeti egyházakat eleve nem volt könnyű

tárgyalóasztalhoz ültetni, a problémát pedig a szakadástól független politikai

ellentétek nehezítették, többek között a francia-angol százéves háború.”

*(Engel Pál, történész)*







